钦定古今图书集成/理学汇编/文学典/第113卷 > 李鼎
## 钦定古今图书集成/理学汇编/文学典/第113卷 > 李鼎

按《江西通志》：“鼎字长卿，新建人。万历戊子，中顺天乡
试。天资瑰异，援毫风雨，驰骤咄嗟，数十万言，当者辟
易。岁庚寅，西番拥众入据陕西莽剌川，射杀副将李
奎，洮河大震。鼎方在长安，草安边六策，筹事甚悉，相
国王锡爵见而奇之。适郑洛以大司马经略西边，相
国遂令赞画幕府。鼎于盛暑中，间关七塞，几万馀里”，
所过自督抚而下，莫不握手交欢。鼎益极论诸关塞
得失，靡有避忌。卒之佐郑司马功成者，鼎之力也。六
策外，鼎又著《海策》六篇，合前《安边策》六篇，草疏上之，
天子嘉其忠荩。其论会议一事，略曰：“朝廷有大黜陟，
大举动，则事下九卿、台省杂议，然而上不烦宰相，下
不及部属以下者，过也。夫上不烦宰相，则听者之道
未弘；下不及部属以下，则言者之路未广。故人情不
得吐其胸中之蕴，而发愤于君父之前，则其衷不得
不激，而其辞不得不过。故不惟台省之章奏盈庭，而
部属以下之建白者接踵矣。请自今会议之先日，省
中诸公集议于省，而粗取成于都谏焉；台中诸公集
议于台，而粗取成于中丞焉；九列诸公，集议于其曹，
而粗取成于曹长焉。”明日，冠履毕集，部属以下，有言
欲吐者，先白于其曹长，亦得置身班行，元老硕辅，俨
然专而临之。观其言，察其色，言者无留辞，听者无隐
聪。然后申之以先代之旧章，揆之以当今之事势，辨
难往复，不厌再三。执两端以用中，无朝更而夕改。如
此而人人皆得竭虑尽忠以自效。讵，不亦熙朝之盛
事哉！鼎治《春秋》如服虔氏，治《诗》如郑康成。所著有《经
诂》二卷。